L-Air Malta għamlet l-ewwel titjira tagħha lejn l-Ajruport Mitiga lbieraħ wara seba' snin. Dan tħabbar mill-Air Malta fi stqarrija. Il-vjaġġ sar biex tittieħed delegazzjoni Maltija l-Libja, immexxija mill-Ministru għall-Finanzi Clyde Caruana u l-Kap Eżekuttiv tal-linja tal-ajru David G. Curmi. Id-delegazzjoni, li inkludiet esperti tas-sigurtà fl-avjazzjoni miż-żewġ pajjiżi, iddiskutiet il-possibbiltà tat-tkomplija ta' servizzi ta' titjiriet bejn Malta u l-Libja. F'April, il-midja Libjana kienet irrappurtat li se jerġgħu jibdew isiru titjiriet bejn Malta u l-Libja. Aqra wkoll Il-Ministru Caruana jżur il-Libja; Jiddiskuti l-investiment bejn iż-żewġ pajjiżi Wara ż-żjara ta' jum wieħed biss, il-Ministru Clyde Caruana qal, "Li tara l-ajruplan tal-Air Malta fuq art Libjana wara snin huwa ċertament sinjal pożittiv. Irridu nkomplu naħdmu flimkien biex naraw progress fl-avjazzjoni. Malta u l-Libja appoġġjaw lil xulxin fuq bosta fronti matul l-aħħar deċennji u se nkomplu nsaħħu din ir-relazzjoni qawwija bejn iż-żewġ popli." Gauci qal li dan hu pass importanti għal-linja tal-ajru, billi l-Libja dejjem kienet suq importanti għall-Air Malta. L-Air Malta kellha l-aħħar titjira tagħha fl-Ajruport Internazzjonali ta' Tripli f'Lulju tal-2014. It-titjiriet lejn Benghazi kienu ġew sospiżi wkoll wara li għalaq l-ajruport f'Mejju ta' dik is-sena. Fl-2014 Ikkanċellata titjira tal-Air Malta lejn Tripli wara li għalaq l-ajruport fil-Libja